Αντριάνα Μίνου

Η Αντριάνα Μίνου γεννήθηκε το 1982 και ζει στο Λονδίνο από το 2004. Είναι απόφοιτος του τμήματος Μουσικής Επιστήμης και Τέχνης (ειδίκευση πιάνου, τάξη Δόμνας Ευνουχίδου), ενώ έχει ολοκληρώσει ακόμη σπουδές MA Performing Arts (Middlesex University) και PhD Piano Performance Practice (Goldsmiths, University of London) με υποτροφίες του Ιδρύματος Ωνάση. Η διδακτορική της διατριβή ήταν από τις πρώτες με θέμα το έργο του συνθέτη Γιάννη Χρήστου και ως ακαδημαϊκός έχει διοργανώσει το 1ο Διεθνές Συνέδριο Γιάννη Χρήστου στο Λονδίνο, ενώ έχει παρουσιάσει ερευνητική δουλειά της, μεταξύ άλλων, και στο Centre Pompidou στο Παρίσι. Είναι ενεργό ιδρυτικό μέλος των μουσικών συνόλων Vladimir & Estragon Piano Duo, Oiseaux Bizarres Ensemble και Coocoolili. Έχει συμμετάσχει σε διαφόρων ειδών συναυλίες, φεστιβάλ, θεατρικές και μουσικές παραστάσεις, όπερες, ταινίες, άλμπουμ ως πιανίστα, συνθέτης, performer, συγγραφέας, σεναριογράφος, λιμπρετίστα, στιχουργός και σκηνοθέτης σε Ελλάδα, Ηνωμένο Βασίλειο, Ολλανδία, Γαλλία, Ελβετία, Ινδία, Νορβηγία, Βουλγαρία, Γερμανία, Βόρεια Ιρλανδία, Η.Π.Α., Πορτογαλία κ.α. Είναι επίσης μέλος της DIY δισκογραφικής, ΦΥΤΙΝΗ, με την οποία έχει κυκλοφορήσει 2 άλμπουμ (ως andrianette και delicassetten machimenai) και έχει συμμετάσχει και σε πολλά συλλογικά projects. 

Από το 2017 διοργανώνει και συμμετέχει σε συχνές βραδιές καμπαρέ με το σύνολο Coocoolili στο Λονδίνο. Κείμενά της έχουν συμπεριληφθεί σε ανθολογίες και λογοτεχνικά περιοδικά σε Ελλάδα (Εντευκτήριο, eyelands, Μανδραγόρας, poetix, chimeres κ.α.), Αγγλία (rattle journal, the paper nautilus κ.α.), Αμερική (Typehouse, Story Brewhouse, FIVE:2:ONE, Fearsome Critters, The Liars’ League New York, Utterance κ.α.), Γερμανία (Sand Journal Berlin) και Καναδά (anti-languorous). 

Το πρώτο της βιβλίο, “Παιδικά Νουάρ”, εκδόθηκε το 2013 από τις εκδόσεις Παράξενες Μέρες. Το 2017 ήταν προσκεκλημένη συγγραφέας στο Φεστιβάλ Νέων Λογοτεχνών στη Διεθνή Έκθεση Βιβλίου Θεσσαλονίκης ενώ από το 2015 συνδιοργανώνει και συμμετέχει στο Φεστιβάλ της Άμμου, ένα αυτοσχέδιο λογοτεχνικό φεστιβάλ στα ελληνικά νησιά. 

Το δεύτερο βιβλίο της, “Ονειρωρυχείο”, κυκλοφόρησε το 2017 από τις εκδόσεις Παράξενες Μέρες και αποσπάσματα στα Αγγλικά έχουν επίσης κυκλοφορήσει στην Αμερική (FIVE:2:ONE magazine) και στην Αγγλία σε ειδικό τόμο για το λογοτεχνικό κίνημα του Oulipo (Verbivoracious Press). Το “Ονειρωρυχείο” παρουσιάστηκε επίσης από το σύνολο Cocoolili σε μορφή performance και installation στο Atopos CVC στα πλαίσια του Αθήνα Πρωτεύουσα του Βιβλίου 2018 της UNESCO, καθώς και σε άλλους χώρους σε Αθήνα και Θεσσαλονίκη. 

Το Δεκέμβρη του 2018 κυκλοφόρησε το τρίτο της βιβλίο από τις εκδόσεις Παράξενες Μέρες, “αλλουterra”, με κείμενα, σκίτσα και ηχητικά τοπία της που φιλοξενούνται τακτικά στην ομώνυμη στήλη της στο ηλεκτρονικό περιοδικό ασσόδυο. Το βιβλίο της “The Fabulous Dead” είναι υπό έκδοση από τον εκδοτικό οίκο Kernpunkt Press στη Νέα Υόρκη. Μια από τις πρόσφατες δουλειές της είναι η συμμετοχή της με κείμενα και performance στην παράσταση “Queer Αναγνώσεις της Λένας Πλάτωνος” σε συνεργασία με μέλη της ΦΥΤΙΝΗΣ στην Εναλλακτική Σκηνή της Εθνικής Λυρικής Σκηνής. Τα μελλοντικά της πρότζεκτ περιλαμβάνουν το λιμπρέτο μιας όπερας για τη Λυρική Σκηνή καθώς και τα κείμενα για μια μουσική παράσταση που θα παρουσιαστεί στο Άμστερνταμ την άνοιξη του 2020.

www.andrianaminou.com